钦定古今图书集成/理学汇编/学行典/第093卷 > 朱子全书二 > 《答或人》
## 钦定古今图书集成/理学汇编/学行典/第093卷 > 朱子全书二 > 《答或人》

前贤之说，虽或烦冗，反晦经旨，然其源深流远，气象
从容，实与圣贤微意泯然默契。今虽务为简洁，然细
观之，觉得却有浅迫气象，而玩索未精，涵养不熟，言
句之闲，粗率而碍理处，却多有之。尹和靖尝言：“《经》虽
以诵说而《传》亦以讲解而陋。”此言深有味也。近方见
此意思，若更得数年闲放未死，当更于闲静中淘汰
之，庶几内外俱进，不负平日师友之训，但恐无复此
日耳。龟山立言却似有意于含蓄而不尽，遂多假借
寄托之语，殊不快人意。圣贤之言，则本是欲人易晓，
而其中自然有含蓄耳。